b'\n_START_ARTICLE_\nLucifer\n_START_PARAGRAPH_\nLucifer (lat. lucem ferre, svjetlono\xc5\xa1a) je, u Bibliji, prema proroku Izaiji, sin Zore (zvijezde Danice) koji je sru\xc5\xa1en u podzemlje. Ranokr\xc5\xa1\xc4\x87anski pisci dovode ga u vezu s novozavjetnim Sotonom, palim an\xc4\x91elom, kojeg je, nakon \xc5\xa1to se pobunio protiv Boga, pobijedio arhan\xc4\x91eo Mihael i bacio ga u pakao. Me\xc4\x91utim, to poistovje\xc4\x87enje Lucifera sa Sotonom je kasnijeg postanja od Biblije._NEWLINE_Lucifer se ne spominje u Novom zavjetu, budu\xc4\x87i da je u njemu Isus Krist ozna\xc4\x8den imenom "svjetlono\xc5\xa1e".  U ne\xc5\xa1to kasnijim legendama Lucifera se povezuje s Ezekijelom i naziva ga se jednim od najveli\xc4\x8danstvenijih palih an\xc4\x91ela. Legende nadalje pripovjedaju da je Lucifer bio veoma uznemiren kada je Bog stvorio Luciferova brata, Jesuala, Sina. Zbog toga se iz njegove glave porodio Grijeh. S njom je Lucifer porodio Smrt i zbog toga je protjeran s neba.  Predaja ka\xc5\xbee da je Luciferu, dok je padao, s \xc4\x8dela ispao krupni smaragd, \xc5\xa1to je, prema ezoteri\xc4\x8dnoj tradiciji, ozna\xc4\x8dilo zatvaranje \xc4\x8deonih \xc4\x8dakri kod ljudi._NEWLINE_Lucifer je, prema djelu Collina de Plancyja Dictionnaire Infernal (1863.) vladar Istoka, a neki demonolozi smatraju ga kraljem pakla i nadre\xc4\x91enim Sotoni.\n_START_SECTION_\nEtimologija\n_START_PARAGRAPH_\nU Septuaginti, gr\xc4\x8dkom prijevodu Starog zavjeta, hebrejski izraz Helel ben Sha\xe1\xb8\xa5ar preveden je "svjetle\xc4\x87i" ili "sin jutra", odnosno "sin jutarnje zvijezde", a odnosi se zapravo na viziju proroka Izaije koji govori o padu babilonskog kralja. _NEWLINE_Rije\xc4\x8d lucifer vodi podrijetlo od latinske rije\xc4\x8di lux \xc5\xa1to zna\xc4\x8di "svijetlo" (gen. lucis) i ferre - "nositi", a prevodi se kao svjetlono\xc5\xa1a.\n_START_SECTION_\nU gr\xc4\x8dkoj i kr\xc5\xa1\xc4\x87anskoj mitologiji\n_START_PARAGRAPH_\nU gr\xc4\x8dkoj mitologiji, Lucifer (gr\xc4\x8d. Eosforos ili Fosforos) bio je sin boginje jutarnjeg rumenila i zore Aurore i Titana Astreja. Smatran je personifikacijom zvijezde Danice. U kr\xc5\xa1\xc4\x87anskoj mitologiji postao je "gospodar pakla", u koji je ba\xc4\x8den zbog pobune protiv Boga.Dante Alighieri u svom djelu Bo\xc5\xbeanstvena Komedija spominje da je Lucifer na dnu pakla i da su mu u ustima najve\xc4\x87i izdajnici.'